ดาวโจนส์ปิดลบ 32.23 จุด ฟากยุโรปบวกสวนยกแผง! แนะเกาะติดเฟด-ผ่อนคลายล็อกดาวน์
ดาวโจนส์ปิดลบ 32.23 จุด ฟากยุโรปบวกสวนยกแผง! จับตาประชุมเฟด-ผ่อนคลายล็อกดาวน์
ดาวโจนส์ปิดลบ 32.23 จุด ฟากยุโรปบวกสวนยกแผง! จับตาประชุมเฟด-ผ่อนคลายล็อกดาวน์
29 เม.ย. 2563

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (28 เม.ย.) โดยดัชนีเฉลี่ยอุตสาหกรรมดาวโจนส์ปิดที่ 24,101.55 จุด ลดลง 32.23 จุด หรือ -0.13% ขณะที่ดัชนี S&amp;P500 ปิดที่ 2,863.39 จุด ลดลง 15.09 จุด หรือ -0.52% ส่วนดัชนี Nasdaq ปิดที่ 8,607.73 จุด ลดลง 122.43 จุด หรือ -1.40%
ทั้งนี้ตลาดหุ้นนิวยอร์ก ส่วนใหญ่อยู่ในแดนลบ เนื่องจากราคาหุ้นกลุ่มเทคโนโลยีร่วงลง โดยหุ้นอัลฟาเบท ซึ่งเป็นบริษัทแม่ของกูเกิล ร่วงลง 3.01% หุ้นเฟซบุ๊ก ร่วงลง 2.45% หุ้นอเมซอนดอทคอม ดิ่งลง 2.6% หุ้นไมโครซอฟท์ ร่วงลง 2.44% หุ้นอินเทล ลดลง 1.2% หุ้นแอปเปิล ปรับตัวลง 1.6% หุ้นแอดวานซ์ ไมโคร ดิไวซ์ (เอเอ็มดี) ลดลง 1.7%
ด้านนักวิเคราะห์จากบริษัทหลักทรัพย์อินเวอร์เนส คอนเซล ในรัฐนิวยอร์กได้แสดงความเห็นว่า นักลงทุนเทขายหุ้นกลุ่มเทคโนโลยี และหันไปช้อนซื้อหุ้นที่ร่วงลงอย่างหนักในช่วงก่อนหน้านี้ นอกจากนี้ นักลงทุนยังระมัดระวังการซื้อขาย พร้อมกับจับตาสถานการณ์การคลายมาตรการล็อกดาวน์และการเปิดเศรษฐกิจในสหรัฐว่าจะมีความคืบหน้าเพียงใด หลังจากข้อมูลล่าสุดระบุว่า ยอดผู้ติดเชื้อไวรัสโควิด-19 ในสหรัฐพุ่งขึ้นทะลุระดับ 1 ล้านรายแล้วในขณะนี้ ซึ่งเป็นสถิติสูงสุดในโลก
ขณะที่ นักลงทุนจับตาผลการประชุมเฟดซึ่งจะมีการแถลงในวันพุธที่ 29 เม.ย.ตามเวลาสหรัฐ หรือในช่วงเช้าของวันพฤหัสบดีที่ 30 เม.ย.ตามเวลาไทย โดยคาดว่าเฟดจะยังคงตรึงอัตราดอกเบี้ยที่ระดับ 0.00-0.25% นอกจากนี้ นักลงทุนยังรอดูถ้อยแถลงของนายเจอโรม พาวเวล ประธานเฟด ซึ่งจะจัดแถลงข่าวต่อสื่อมวลชนภายหลังเสร็จสิ้นการประชุมนโยบายการเงิน
 
ด้านตลาดหุ้นยุโรปส่วนใหญ่ปิดปรับตัวขึ้นเมื่อคืนนี้ (28 เม.ย.) โดยดัชนี Stoxx Europe 600 เพิ่มขึ้น 1.68% ปิดที่ 341.09 จุด
ดัชนี CAC-40 ตลาดหุ้นฝรั่งเศสปิดที่ 4,569.79 จุด เพิ่มขึ้น 64.54 จุด หรือ +1.43%, ดัชนี DAX ตลาดหุ้นเยอรมนีปิดที่ 10,795.63 จุด เพิ่มขึ้น 135.64 จุด หรือ +1.27% และดัชนี FTSE 100 ตลาดหุ้นลอนดอนปิดที่ 5,958.50 จุด เพิ่มขึ้น 111.71 จุด หรือ +1.91%
ทั้งนี้ตลาดหุ้นยุโรปฟื้นตัวขึ้นมากกว่า 25% แล้วจากระดับต่ำสุดในช่วงกลางเดือนมี.ค. หลังได้แรงหนุนจากมาตรการของธนาคารกลางและรัฐบาลต่างๆ เพื่อสนับสนุนเศรษฐกิจโลก และจากสัญญาณบ่งชี้ว่า หลายประเทศ อาทิ อิตาลีและสเปน วางแผนที่จะเริ่มเปิดเศรษฐกิจอีกครั้ง หลังจากที่การแพร่ระบาดของไวรัสโควิด-19 ชะลอตัวลงแล้ว
โดยตลาดหุ้นยุโรปยังได้แรงหนุนจากการที่บริษัทจดทะเบียนของยุโรปเปิดเผยผลประกอบการไตรมาสแรกดีเกินคาด และยังได้แรงหนุนจากการพุ่งขึ้นของหุ้นกลุ่มธนาคารยุโรปสู่ระดับสูงสุดในรอบ 2 สัปดาห์ หลังธนาคารยูบีเอสของสวิตเซอร์แลนด์เปิดเผยผลกำไรไตรมาสแรก พุ่งขึ้น 40%
 